
Spermiumok DNS-fragmentáció meghatározása, mint az asszisztált reprodukciós kivizsgálás új iránya

Kulcsszavak: DNS-fragmentáció;Reprodukció;Sperma feldolgozás;Meddőség
A meddőség manapság egyre növekvő probléma, ezért tudományos szempontból kiemelten fontos a kutatása. A DNS-fragmentáció károsan befolyásolhatja a megtermékenyítés sikerét, az embrió fejlődését, valamint növelheti a vetélés kockázatát.
Kutatásunk során vizsgáltuk a DNS-fragmentáció hatását a spermiumok funkcionális paramétereire, emellett meghatároztuk a DNS-fragmentációt teljes ejakulátumon, illetve csak élő sejteken. Továbbá a különböző spermium feldolgozási technikák hatását vizsgáltuk a DNS-fragmentációra. Ezek a feldolgozási technikák a következők voltak: sűrűség gradiens centrifugálás (DGC), swim-up (SU) módszer, mágneses sejtszeparálás (MACS), Zymot chip szeparálás. A vizsgálat során a funkcionális paraméterek meghatározása a WHO aktuális kézikönyve alapján történt. A DNS-fragmentációs index meghatározására az SCSA tesztet alkalmaztuk, amelyhez a MACSQuant 16 áramlási citométert és a Cariad SCSA kit-et használtuk.
Retrospektív analízisben 1394 mintán két DNS-fragmentációval rendelkező (DFI>25%; DFI<25%) csoportot vizsgáltunk, melynek során minden vizsgált paraméter esetén szignifikáns kapcsolatot kaptunk. Az alacsonyabb DNS-fragmentációs indexhez (DFI) jobb értékek tartoztak: magasabb koncentráció, motilitás, progresszív motilitás és vitalitás.
A DNS-fragmentáció mérése esetén, melynek során natív ejakulátumban, illetve kapuzott élő spermiumokban mértük a DFI-t, azt az eredményt kaptuk, miszerint az élő sejteknek lényegesen alacsonyabb volt a DFI értéke.
A különböző feldolgozási technikák vizsgálata során azt az eredményt kaptuk, hogy a különböző spermiumfeldolgozási technikák hatékonyan növelik a funkcionális paramétereket (motilitás és vitalitás), mellyel párhuzamosan csökken a minták DFI értéke.
Összességében az eredményeink alapján elmondható, hogy a DFI növekedése káros hatással van a spermium funkcionális paramétereire, különösen a koncentrációra, a motilitásra és a vitalitásra. Ugyanakkor azt is látható, hogy az élő és mozgó spermiumok esetében alacsonyabb DFI-érték figyelhető meg. Munkánk során háromszoros kapcsolatot figyeltünk meg a mozgó/élő spermiumok és az alacsonyabb DFI között, mely felveti azt a kérdést, hogy szükség van-e további szelekciós eljárásokra, ha az élő, mozgó spermiumok természetesen alacsonyabb DFI-vel rendelkeznek, s termékenyítési folyamat 99%-ban csak mozgó/élő spermiummal történik.




